钦定古今图书集成/历象汇编/庶征典/第066卷 > 《观象玩占》 > 《日月旁气诸名》
## 钦定古今图书集成/历象汇编/庶征典/第066卷 > 《观象玩占》 > 《日月旁气诸名》

一曰冠。青赤气曲覆日月之上为冠。冠者，冠带之象
也。天子当封建诸侯王以为藩屏，白为丧，纯赤为兵。
《天文志》曰：“青赤气抱在日上，小者为冠，见则国有喜
事。”

二曰戴。青赤气横在日月之上，隆隆微起，为戴。戴者，
德也，国有喜也。一曰气立日月之上为戴，其分有益
土进爵推戴之事。五色鲜明润泽则吉；纯青为忧，赤
为兵，白为丧，黑为疾。《天文志》曰：“戴者，形如直，其上微
起。”《瑞应图》曰：“人君德至于天，则日有戴气。”

三曰珥。青赤气短小，在日月左右，为珥；色黄白，女主
有喜。又曰：“青赤气圆而小，在日之旁，为珥。”石氏曰：“两
旁有气，短赤小，中赤，外青，其名曰珥，言似珥在日两
旁也。又有军，日一珥为喜。在日西，西之军战胜；在日
东，东之军胜；南北亦如之，无军，珥为灾。”

四曰抱气。青赤弯曲向日，为抱。扶抱，向就之象。日月
有抱，他国来降附，亦为有子孙之喜。王朔曰：“气向日
月，如晕状而短，为抱抱，多来亲附者众多也。”《天文志》
曰：“月旁气如半环，向日，为抱，臣下忠诚辅主之象。两
军相当，得抱者胜。”

五曰背青赤。气曲而背日月，背叛乖离之象。《天文志》
“日青赤气如月初生，背日者谓之背，见则有反者，两
军相当，得背者败。”

六曰璚，青赤气曲向外，中有横枝，欲似《山字》曰“璚缺，
伤之象也。一曰，形如带璚，在日四方。”又曰：“如弓形而
有牙。其占为君臣不和，上下伤缺，两军相当，所临者
败。”王朔曰：“璚者，决也，臣下急也。形如背，微小而钩，见
则有反者。”

七曰直赤青气，长及丈，正立日之旁，曰直。其分有自
立为王者。又曰：“短为珥，长为直。”又曰，青赤气长而立
旁，为直。旁欲自立，从直所击者胜。旁有二直三抱，欲
自立者不成，顺抱击之，胜。

八曰“交。”青赤气状如两直相交，在日月上下左右，曰
交。交者，淫悖气也，主有淫行，则交气见。恒以八月上
旬丙日候之。旁有交青赤云，其下有兵。又曰，旁有两
气相交，相贯穿，或相向背，皆为内乱，兵起，军不和。
九曰“提。”日旁有赤云，屈曲向内，有牙出之，名曰“四提”，
如玦珥而曲长，不出其年兵起，王者死，亦为亡地，有
自立者。一曰气形三角，在日月旁为提，日晕而提向
外，外臣叛；向内，内臣叛。《荆州占》曰：“日旁有四白云，曲
而勾日四方，四提见，则有自立者。”

十曰“缨”，青赤气小而交于日下为缨。

十一曰“纽”，青赤气，两边交曲而双垂，为纽，一曰青赤
气，小而员，或一或二，在日下左右为纽，见则人君纳
宠，妾缨同占。

十二曰“承”，青赤气如半晕，在日下为承。承者，臣承君
也。又曰：“日月下有黄气二三重，如抱状，名曰‘承’”，人主
有大喜，且得地。

十三曰履。青白或青赤如履，在日下为履；一曰，青赤
气立日月下，为履。皆喜气也。一曰“日下有赤黑气如
履，谓之‘履’。”见则天子有喜，外国来归。

十四曰“格。”青赤气横，日月上下为格。格，𩰚之象，为兵战。

十五曰“戟。”青赤气长，而斜倚日旁为戟。戈戟相伤之
象，见则兵起。

十六曰“晕员气，周匝围绕日月，内赤外青，名曰晕，有
军在外，则为军营之象。对敌有晕，厚而鲜明，久留者
胜；在东，东军胜；在西，西军胜；南北如之。若周环匝日
而无厚薄，则彼与我军势相齐等也。无军在外而晕
者，天子失御，人民将叛也。日月皆晕，共战不合兵。凡
日月晕七日，无风雨，则兵起。”京房曰：“日晕，有兵在外”
者，客胜。夏氏曰：“日晕而明，有兵兵止；无兵兵起，不战。
凡兵发而日月晕有厚薄，则得厚者胜；渐灭，则留者
胜。”

十七曰“负”，青赤如小半晕，在日上如抱而小为“负。”负
者，抱之类也。如抱而短小，见则人主得地，有喜。